Neu-Isenburgin sijainti Offenbachin piirikunnassa. Pienemmässä kuvassa piirikunnan sijainti Hessenin osavaltiossa.
**Neu-Isenburg** on kaupunki Offenbachin piirikunnassa Hessenin osavaltiossa Saksassa. Hugenotit perustivat sen 1699 ja nykyisin se on osa Frankfurt am Mainin eteläistä esikaupunkivyöhykettä.

Maantiede
---------

Neu-Isenburgin rautatieasema (avattu 1852)
Neu-Isenburg sijaitsee Hessenin eteläosassa noin seitsemän kilometriä Frankfurt am Mainin keskustasta etelään ja noin kahdeksan kilometriä Offenbach am Mainista lounaaseen.

Neu-Isenburg koostuu kantakaupungista, Gravenbruchin satelliittikaupungista ja Zeppelinheimista, joka liitettiin Neu-Isenburgiin 1977. Gravenbruch sijaitsee aivan kaupungin itäkolkassa ja Zeppelinheim kaupungin länsiosassa Frankfurt am Mainin kansainvälisen lentoaseman tuntumassa. Kantakaupunki Neu-Isenburg sijaitsee kaupungin hallinnollisen alueen keskivaiheilla. Kaupunginosia erottaa toisistaan metsäalueet.

Historia
--------

Neu-Isenburg on keskieurooppalaiseksi kaupungiksi nuori. Ranskasta muuttaneet hugenotit perustivat sen 24. heinäkuuta 1699. Kreivi Johann Philipp von Isenburg-Offenbach (1655–1718) oli antanut tulokkaille metsäalueen aivan Frankfurtin eteläpuolelta ja takasi näille uskonnonvapauden ja oikeuden käyttää ranskankieltä. Suopeus johtui pitkälti kreivin pyrkimyksestä nostaa kolmikymmenvuotisen sodan kurjistama Offenbachin seutu jaloilleen. Neu-Isenburg sai barokki-ihanteiden mukaisen suorakulmaisen ruutukaavan ja ensimmäinen raatihuone valmistui 1702. Kaupunkiin alkoi muuttaa myös saksankielistä väestöä, ja saksasta tuli virkakieli 1820-luvulla. Kirkossa oli alettu saarnata sekä ranskaksi että saksaksi 1760-luvulla. Neu-Isenburg teollistui 1800-luvun lopulta alkaen ja se sai kaupunkioikeudet. Toisen maailmansodan aikana Neu-Isenburg kärsi huomattavia pommitustuhoja. Sodan jälkeen rakennettiin Gravenbruchin satelliittikaupunki ja Neu-Isenburgin väkiluku kasvoi voimakkaasti.

Neu-Isenburgissa sijaitsee muun muassa museo Zeppelin-museum, kaupunginmuseo Haus zum Löwen ja monitoimihalli Hugenottenhalle.

Talous ja liikenne
------------------

Neu-Isenburgin elinkeinoelämä on kehittynyt valmistavasta teollisuudesta palvelualojen ja tietointensiivisen talouden suuntaan. Kaupungin logistinen sijainti on erinomainen. Sen rautatieasema, Bahnhof Neu Isenburg, on Frankfurtin lähiliikennejärjestelmän piirissä. Moottoritie BAB 3 kulkee kaupungin pohjoispuolitse ja BAB 5 länsipuolitse. BAB 661 kulkee kaupungin alueen halki kantakaupungin ja Gravenbruchin välistä.

Lähteet
-------

1. ↑  Statistik Hessen : Tabellen Bevölkerung : Die Bevölkerung in den hessischen Gemeinden am 31.12.2021 *Statistik.hessen.de*. Hessisches Statistisches Landesamt.  Arkistoitu 2.4.2019. Viitattu 17.7.2022. (saksaksi)
2. ↑  Entfernung von Neu-Isenburg nach\_ *Luftlinie.org*. Viitattu 17.7.2022. (saksaksi)
3. ↑  Der 24. Juli 1699 – die Gründung der Flüchtlingssiedlung in Neu-Isenburg *Hugenottenrathaus.de*. Trägerverein Hugenottenrathaus Neu-Isenburg e.V.. Viitattu 17.7.2022. (saksaksi)
4. ↑  Geschichte Neu-Isenburgs *Neu-Isenburg.de*. Magistrat der Stadt Neu-Isenburg.  Arkistoitu 24.7.2022. Viitattu 17.7.2022. (saksaksi)
5. ↑  Sehenswürdigkeiten *Neu-Isenburg.de*. Magistrat der Stadt Neu-Isenburg.  Arkistoitu 6.7.2022. Viitattu 17.7.2022. (saksaksi)

Aiheesta muualla
----------------

* Neu-Isenburg, Hessen, Saksa — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Neu-Isenburg**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Neu-Isenburg 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
	+ 2
	+ 3

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki

 |
|  |
| Maantieteelliset | 
* MusicBrainz area

 |
|  |
| Muut | 
* IdRef

 |

 |